Nordjyllands Politi oplyser nu, at den 22-årige mand, der slog en 40-årig mand ihjel med knivstik natten til tirsdag, skal i grundlovsforhør. - Den 22-årige mand bliver fremstillet i grundlovsforhør i dag klokken 14:00, siger politikommissær fra Nordjyllands Politi, Henrik Staal, der leder efterforskningen i en pressemeddelelse. Den 40-årige mand blev dræbt med flere knivstik på adressen Gundorfslund i Aalborg. Det var en kvinde, ringede til politiet og anmeldte, at der var slagsmål i en lejlighed på stedet, og at der blev anvendt kniv. Da politiet ankom til adressen, fandt de en 40-årig mand, der var ramt af flere knivstik, og manden blev erklæret for død ude på stedet. På adressen befandt der sig ligeledes en 22-årig mand, som politiet anholdt som mistænkt i sagen. Begge mænd stammer fra lokalområdet. Politikommissæren oplyser, at de nu skal i gang med et større efterforskningsarbejde, blandt andet med tekniske undersøgelser på gerningsstedet og afhøringer. - Derfor kan vi heller ikke sige mere til offentligheden lige nu, siger politikommisæren. Nordjyllands Politi har på nuværende tid ikke flere oplysninger om sagen.

Referat:
Politiet har anholdt en 22-årig mand for drabet på en 40-årig mand i Aalborg.